Det kan umiddelbart virke forvirrende, at det er i orden at demonstrere tildækket, når det nu er ulovligt at være tildækket i det offentlige rum. Det skyldes, at politiet ifølge Benny Øchkenholt anerkender demonstrationen som et såkaldt »anderkendelseværdigt formål«:

»I og med at formålet med demonstrationen er en protest imod tildækningsforbud, så anser vi det for at være et anderkendelsesværdigt formål. Det vil sige at for at sikre at ytringsfriheden og den grundlovssikrede ret til demonstrationer er overholdt, så kommer der ikke til at blive skredet ind overfor tildækkede demonstranter til demonstrationen. Fordi vi anser det for at være anderkendelsesværdigt formål.«



Det er op til hver enkelte politibetjent at vurdere hvad, der gælder som anerkendelsesværdige formål, og således hvornår lovgivningen er overtrådt. Så sent som i går skrev blandt andet Berlingske om, hvordan politiet kommer til at arbejde med forbuddet i praksis.



Efter samtalen med Rigspolitiets vice politiinspektør talte vi med Hani Ali fra Kvinder i Dialog, som kalder situationen for det rene smagsdommeri, hvor den dømmende og ikke bare udøvende magt formelt placeres hos politiet:



»Det er med til at vise, hvor latterlig denne her lov egentlig er, at man ikke en gang ved hvad der er lovligt, eller ikke er lovligt. Indtil man står foran en politimand.«



Hani Ali fortæller os, at hun på trods af den nye lovgivning har tænkt sig at leve sit liv “så normalt” som hun kan, og beholde sin niqab på.



»Regeringen har været klare til at smide alle sine liberale grundværdier og alt, hvad den liberale verdenssyn er bygget på, fra sig. Vi har ikke tænkt os at opgive vores værdier og hvad vi tror på bare fordi, at der er nogle på Christiansborg, der lider af xenofobi.«

